**Frank William Abagnale** nuorempi (s. 27. huhtikuuta 1948 Bronxville, New York, Yhdysvallat) on yhdysvaltalainen rikollinen ja huijari, joka esiintyi 1960- ja 1970-luvuilla väittämänsä mukaan muun muassa lentokapteenina, lääkärinä ja asianajajana sekä huijasi 2,5 miljoonaa dollaria sekkiväärennöksillä. Abagnalen elämäkertaan perustuu vuonna 2002 valmistunut elokuva *Ota kiinni jos saat*.

Rikollinen ura
--------------

Tiedot Abagnalen huijausten laajuudesta perustuvat pitkälti hänen omaelämäkertaansa. Abagnalen väitteiden totuudenmukaisuutta on kuitenkin kyseenalaistettu; julkisesti saatavien todisteiden, kuten oikeuden asiakirjojen, perusteella hänen oikean oman elämän aikajana ei vastaa hänen väitteitään. Vuonna 2002 Abagnale myönsikin omilla verkkosivuillaan että osa väittämistään on liioiteltuja, mutta ei tarkalleen mitkä niistä. Toimittaja Alan C. Logan esitti asiakirjatodisteita siitä, että suurin osa Abagnalen väitteistä oli parhaimmillaan villisti liioiteltuja ja pahimmillaan täysin keksittyjä.

### Sekkihuijaukset

Abagnalen rikollinen ura alkoi sekkien parissa. Ylittäessään oman tilinsä katteen ja pankin alkaessa vaatia maksuja Abagnale alkoi avata tilejä muissa pankeissa, mikä johti lopulta myös väärän henkilöllisyyden käyttämiseen. Abagnale loi ajan mittaan taitojensa ja tietojensa karttuessa erilaisia keinoja huijatakseen pankkeja. Hän valmisti esimerkiksi lähes täydellisiä sekkien kopioita.

### Väärät henkilöllisyydet ja ammatit

Apunaan huijauksissaan Abagnale käytti vääriä henkilöllisyyksiä ja ammatteja. Hän on käyttänyt ainakin kahdeksaa eri henkilöllisyyttä.

#### Lentäjänä

Pan American World Airways -yhtiö arvioi Abagnalen lentäneen yli 1,6 miljoonaa kilometriä yli 250 lennolla käyttäen hyväksi henkilökunnan ilmaisia siirtolentoja. Tänä aikana hän myös majoittui lentohenkilökunnan käyttämissä hotelleissa.

#### Opettajana

Abagnale väitti omaavansa Columbian yliopiston tutkinnon ja opetti sosiologiaa Brigham Youngin yliopistossa *Frank Adams* -nimellä.

#### Lääkärinä

Abagnale toimi lähes vuoden lääkärinä Georgiassa nimellä *Frank Williams*. Lääkäriksi hän ryhtyi jäätyään lähes kiinni eräällä lennolla. Kiinnijäämisen pelossa Abagnale muutti Georgiaan ja hankki sieltä asunnon. Vuokrasopimuksessa hän ilmoitti olevansa lääkäri siltä varalta, että hänen ammattinsa lentäjänä olisi kyseenalaistettu ja tarkistettu lentoyhtiöltä. Ystävystyttyään naapuriin muuttaneen oikean lääkärin kanssa Abagnale sai töitä eräästä sairaalasta, jossa hän toimi muun muassa harjoittelijoiden ohjaajana ja valvojana. Vailla lääkärintutkintoa hän ohjasi potilaansa harjoittelijoiden hoidettavaksi.

#### Lakimiehenä

Abagnale väärensi todistuksen Harvardin yliopiston lakiopinnoista. Tämän jälkeen hän läpäisi lakimiehen tentit Louisianassa, minkä jälkeen hän toimi lakimiehenä syyttäjänvirastossa ollessaan 19-vuotias.

Kiinnijääminen ja tuomiot
-------------------------

Abagnale jäi lopulta kiinni Ranskassa vuonna 1969, kun Air France -yhtiön virkailija tunnisti hänet etsintäkuulutuksen perusteella. Abagnalen jäätyä kiinni 12 valtiolla oli vaateita hänen rikoksiensa johdosta. Oikeudenkäynnin jälkeen Abagnale sai Ranskassa vuoden tuomion, josta hän istui puoli vuotta. Tämän jälkeen hänet siirrettiin Ruotsiin kärsimään puolen vuoden tuomiota. Sen jälleen Frankin piti istua tuomiotaan Italiassa, mutta koska hänellä ei ollut virallista passia, ruotsalaiset lähettivät hänet takaisin Yhdysvaltoihin, jossa hänet tuomittiin 12 vuodeksi vankeuteen. Frank alkoi kuitenkin tehdä yhteistyötä FBI:n kanssa väärentäjien kiinnisaamisessa. Vuonna 1974 hänet vapautettiin viiden vuoden vankilassaolon jälkeen sillä ehdolla, että hän jatkaisi työskentelyä FBI:lle.

Teokset
-------

* *Ota kiinni jos saat* (*Catch Me If You Can*, 2000), filmatisoitu
* *The Art of the Steal*, 2001
* *Real U Guide To Identity Theft*, 2004
* *Stealing Your Life*, 2007

Lähteet
-------

1. ↑  Jonathan Stringfellow: Infamous American Fraudster Frank Abagnale to speak at upcoming CSU event *The Uproar*. Viitattu 13.11.2021.
2. ↑  MSN *www.msn.com*. Viitattu 13.11.2021.
3. ↑  Northern Ireland man exposes ‘Catch Me If You Can’ as work of fiction *belfasttelegraph*. Viitattu 13.11.2021. (englanniksi)
4. ↑  Facebook, Twitter, Show more sharing options, Facebook, Twitter, LinkedIn: The truth? Just try to catch it if you can *Los Angeles Times*.  28.12.2002. Viitattu 13.11.2021. (englanniksi)
5. ↑  Alan C. Logan: *The Greatest Hoax on Earth: Catching Truth, While We Can*. Indiana Landmarks, 2020-12. ISBN 978-1-7355572-2-9. Teoksen verkkoversio (viitattu 13.11.2021). en
6. ↑  New book further debunks myth of scam artist Frank Abagnale, Jr. of ‘Catch Me if You Can’ book and movie *Louisiana Voice*.  27.4.2021. Viitattu 13.11.2021. (englanniksi)
7. ↑  Could this famous con man be lying about his story? A new book suggests he is *WHYY*. Viitattu 13.11.2021. (englanniksi)
8. ↑  Evan Ramstad: 'Catch Me If You Can' subject Frank Abagnale says identity theft getting easier *Star Tribune*.  13.5.2015. Viitattu 12.7.2015. (englanniksi)


|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
	+ 2
	+ 3
	+ 4
	+ 5
* VIAF
* WorldCat

 |
|  |
| Kansalliset | 
* Ranska
* BnF data
* Katalonia
* Saksa
* Italia
* Israel
* Yhdysvallat
* Japani
* Tšekki
* Australia
* Kreikka
* Korea
* Alankomaat
* Puola

 |
|  |
| Muut | 
* IdRef

 |

 |